Document ID: 32009D0140

KOMISIJAS LĒMUMS
(2009. gada 10. februāris)
par atsauces nepublicēšanu standartam EN 3-9:2006 “Pārnēsājamie ugunsdzēsības aparāti. 9. daļa: standarta EN 3-7 prasību papildinājums par CO2 ugunsdzēsības aparātu spiedienizturību” saskaņā ar Direktīvu 97/23/EK attiecībā uz spiediena iekārtām
(izziņots ar dokumenta numuru K(2009) 666)
(Dokuments attiecas uz EEZ)
(2009/140/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 29. maija Direktīvu 97/23/EK par dalībvalstu normatīvo un administratīvo aktu tuvināšanu attiecībā uz spiediena iekārtām (1) un jo īpaši tās 6. pantu,
ņemot vērā atzinumu, kuru sniegusi pastāvīgā komiteja, kas izveidota saskaņā ar 5. pantu Eiropas Parlamenta un Padomes 1998. gada 22. jūnija Direktīvā 98/34/EK, ar ko nosaka informācijas sniegšanas kārtību tehnisko standartu un noteikumu jomā un informācijas sabiedrības pakalpojumu noteikumu jomā (2),
tā kā:
(1)
Direktīvā 97/23/EK noteikts, ka spiediena iekārtu un kompleksu var piedāvāt tirgū un nodot ekspluatācijā tikai tad, ja, pareizi uzstādot un uzturot kārtībā, kā arī lietojot paredzētajiem mērķiem, tie neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.
(2)
Uzskata, ka spiediena iekārtas un kompleksi ir saskaņā ar būtiskajām prasībām, kas izklāstītas Direktīvas 97/23/EK I pielikumā, ja tās atbilst dalībvalsts standartiem, ar kuriem transponē saskaņotos standartus, kuru atsauces numuri ir publicēti Eiropas Savienības Oficiālajā Vēstnesī.
(3)
Atbilstoši Direktīvas 97/23/EK 6. pantam Zviedrija iesniedza oficiālu iebildumu attiecībā uz standartu EN 3-9:2006, ko 2006. gada 2. novembrī pieņēma Eiropas Standartizācijas komiteja (CEN) un kura atsauces vēl nav publicētas Eiropas Savienības Oficiālajā Vēstnesī.
(4)
Zviedrija uzskata, ka standarta EN 3-9:2006 4., 5.1., 5.2., 5.4., 6. un 8. iedaļa neatbilst būtiskām Direktīvas 97/23/EK prasībām.
(5)
Attiecībā uz EN 3-9:2006 4. iedaļu (materiāli) Zviedrija uzskata, ka ir sniegta vienīgi vispārīga informācija un ka tādēļ nav iespējams nodrošināt tehniskus risinājumus attiecībā uz materiālu prasībām Direktīvas 97/23/EK I pielikuma 4. punktā. Šajā saistībā precīza materiālu izvēle ir būtisks elements, lai panāktu atbilsmi vairākām būtiskām spiediena iekārtu drošības prasībām saskaņā ar CEN Norādījumiem M/071.
(6)
Standarta EN 3-9:2006 4. iedaļā nav norādīti izmantojamo materiālu veidi. Standartā ir izslēgta vienīgi nemetāla materiālu izmantošana darbināšanas ierīču korpusiem, un tajā prasīts nodrošināt, lai materiāli, kas izmantoti sastāvdaļām, kurām iespējama saskarsme ar saturu, ir savietojami gan ar saturu, gan ar citām sastāvdaļām izmantotajiem materiāliem. Tādēļ bez konkrētām tehniskām specifikācijām ar EN 3-9:2006 4. iedaļu nevar pamatot pieņēmumu par atbilstību Direktīvas 97/23/EK I pielikuma 4. punkta prasībām.
(7)
Attiecībā uz standarta EN 3-9:2006 5. iedaļu (konstrukcija), un jo īpaši uz 5.1. un 5.2. iedaļu Zviedrija uzskata, ka tajā nav tehnisku prasību par CO2 tvertņu konstrukcijas pietiekamu stiprību, lai nodrošinātu spiedienizturību. Zviedrija uzskata, ka minētās klauzulas neatbilst Direktīvas 97/23/EK I pielikuma 2.3. un 2.9. punktam.
(8)
Standarta EN 3-9:2006 5.1. un 5.2. iedaļā nav īpašu tehnisku prasību par cilindra un darbināšanas ierīču konstrukciju, kā arī nav sīki izklāstīta tehniska risinājuma, lai panāktu drošu uzpildīšanu un iztukšošanu. Tādēļ prasības nav pietiekamas, lai pamatotu pieņēmumu par atbilstību Direktīvas 97/23/EK I pielikuma 2.3. punkta prasībām par drošu apiešanos un darbību un 2.9. punkta prasībām par drošu uzpildīšanu un iztukšošanu.
(9)
Zviedrija turklāt uzskata, ka standarta EN 3-9:2006 5.4. iedaļa neatbilst Direktīvas 97/23/EK I pielikuma 2.11.2. punkta prasībām.
(10)
Standarta EN 3-9:2006 5.4. iedaļā noteikts, ka ugunsdzēsības aparāta plīstošā diska drošības ierīcei jāiedarbojas, kad spiediens ir starp 10 % lielāku par maksimālo pieļaujamo spiedienu (PS) un testa spiedienu (PT). Plīstošais disks standartā ir klasificēts kā drošības papildierīce. Tomēr plīstošais disks nav tipiska spiedienu ierobežojoša ierīce, bet drīzāk aizsardzības ierīce, jo tās mērķis ir samazināt bojājumu, kas radies pārpildīšanas vai pārkarsēšanas gadījumā. Turklāt Direktīvas 97/23/EK par spiedienu ierobežojošām ierīcēm I pielikuma 2.11.2. punktā noteikts, ka šādas ierīces konstrukcijai jābūt tādai, lai spiediens parasti nepārsniegtu maksimālo pieļaujamo spiedienu (PS), un ir iespējams vienīgi īslaicīgs pārspiediena vilnis, ne lielāks par 10 %. Tādēļ ar šo iedaļu nevar pamatot pieņēmumu par atbilstību Direktīvai 97/23/EK.
(11)
Pēc Zviedrijas uzskatiem standarta EN 3-9:2006 6. iedaļa (kompleksā ugunsdzēsības aparāta izgatavošana) ir paredzēta, lai nodrošinātu atbilsmi Direktīvas 97/23/EK I pielikuma 2.8. punktam (kompleksi). Tomēr minētās direktīvas I pielikuma 2.8. punkts vairāk attiecas uz konstrukciju, nevis uz kompleksā ugunsdzēsības aparāta izgatavošanu.
(12)
Direktīvas 97/23/EK I pielikuma 2.8. punktā ir prasības par kompleksu konstrukciju, lai nodrošinātu dažādo sastāvdaļu savietojamību, to pienācīgu iekļaušanu un pienācīgu savienošanu, veidojot integrētu un funkcionālu veselu iekārtu. Minētās direktīvas I pielikuma 3. punktā iekļautas sīkas prasības attiecībā uz izgatavošanu.
(13)
Standarta EN 3-9:2006 6. iedaļā nav konkrētu prasību attiecībā uz konstrukciju. Tajā ir diezgan vispārīga informācija par konstrukciju un izgatavošanu, kas nav pietiekama, lai pamatotu pieņēmumu par atbilstību Direktīvas 97/23/EK I pielikuma 2.8. punkta prasībām. Turklāt, tā kā minētās iedaļas saturs neatbilst direktīvas attiecīgajām prasībām, tas var radīt neskaidrību.
(14)
Visbeidzot Zviedrija uzskata, ka standarta EN 3-9:2006 8. iedaļa neatbilst Direktīvas 97/23/EK 3.3. punkta prasībām, jo trūkst divu galveno rādītāju - maksimālā pieļaujamā spiediena PS un maksimālās pieļaujamās temperatūras TSmax.
(15)
Direktīvas 97/23/EK I pielikuma 3.3. punktā ir sīkas prasības par spiediena iekārtu marķējumu un etiķetēm. Tas visām spiediena iekārtām nozīmē arī informāciju par būtiskajām pieļaujamajām maksimālajam/minimālajām robežvērtībām.
(16)
Standarta 3-9:2006 8. iedaļā ietvertas prasības par maksimālo pieļaujamo spiedienu PS, bet nav prasību par pieļaujamo minimālo un maksimālo temperatūru (TSmin/TSmax). Tādēļ ar to nevar pamatot atbilstību Direktīvas 97/23/EK I pielikuma 3.3. punktam.
(17)
Turklāt, izvērtējot standarta EN 3-9:2006 vispārējo struktūru un saturu, nav skaidrs, vai tas attiecas vienīgi uz kompleksa konstrukcijas prasībām (pārnēsājamais spiediena ugunsdzēsības aparāts), vai attiecas arī uz sastāvdaļu konstrukciju un kompleksa izgatavošanas posmu. Tādēļ var rasties neskaidrības par tā darbības jomu un saistību starp tā klauzulām un Direktīvas 97/23/EK būtiskajām prasībām.
(18)
Tādēļ, pamatojoties uz standartu EN 3-9:2006 un informāciju, kas saņemta apspriedēs ar dalībvalstu iestādēm, CEN un ražošanas nozari, un izvērtējot visus attiecīgos aspektus, var secināt, ka saskaņotais standarts EN 3-9:2006 neatbilst attiecīgām Direktīvas 97/23/EK būtiskām prasībām.
(19)
Tādēļ atsauces uz standartu EN 3-9:2006 nepublicē Eiropas Savienības Oficiālajā Vēstnesī,
IR PIEŅĒMUSI ŠO LĒMUMU.
1. pants
Atsauci uz standartu EN 3-9:2006 “Pārnēsājamie ugunsdzēsības aparāti. 9. daļa: standarta EN 3-7 prasību papildinājums par CO2 ugunsdzēsības aparātu spiedienizturību” neiekļauj standartu sarakstā, kuru publicē Eiropas Savienības Oficiālajā Vēstnesī.
2. pants
Šis lēmums ir adresēts dalībvalstīm.
Briselē, 2009. gada 10. februārī

Labels: 1
20
7
18
15